பிக்கிள்ஸ் (நாய்)

thumb|நன்றியுள்ள ரசிகர்களால் வழங்கப்பட்ட பதக்கங்கள் பொருத்தப்பட்ட பிக்கிள்சின் கழுத்துப் பட்டை மற்றும் இத்தாலிய நாய் பாதுகாப்பு லீக்கால் வழங்கப்பட்ட ஒரு பதக்கம்.
**பிக்கிள்ஸ்** (*Pickles*, 1962 - 1967) என்பது ஒரு கருப்பு மற்றும் வெள்ளை நிற கோலி நாய் ஆகும்.  இங்கிலாந்தில் 1966 உலகக்கோப்பை காற்பந்து போட்டி  தொடங்குவதற்கு நான்கு மாதங்களுக்கு முன்பு, 1966 மார்ச்சில் திருடப்பட்ட வெற்றிக் கோப்பையைக் கண்டுபிடிப்பதில் ஆற்றிய பங்கிற்காக இது அறியப்படுகிறது.

## கோப்பைத் திருட்டு

1966 ஆம் ஆண்டு மார்ச் 20 ஆம் தேதி ஞாயிற்றுக்கிழமை மதியம் உலகக் கோப்பை திருடப்பட்டது. வெஸ்ட்மின்ஸ்டரில் உள்ள மெதடிஸ்ட் சென்ட்ரல் ஹாலில் "அஞ்சல் தலைகளுடன் விளையாட்டு" இசுரான்லி கிப்பன்சு இசுடாம்பெக்சு அரிய அஞ்சல்தலை கண்காட்சியின் போது, அது ஒரு கண்ணாடிப் பேழையில் பொதுமக்களின் பார்வைக்கு கோப்பை வைக்கப்பட்டது. திருடன் 24 மணி நேர பாதுகாப்பையும் மீறி,  பொதுவாக மிகக் குறைந்த மதிப்புடையதாகக் கருதப்பட்ட வெள்ளி முலாம் பூசப்பட்ட கோப்பையைத் திருடுவதற்காக, £3  மில்லியன் பவுண்டுகள் மதிப்புள்ள அரிய அஞ்சல் தலைகளை எடுக்காமல் சென்றான். 

செல்சீ கால்பந்துக் கழகம் மற்றும் கால்பந்து சங்கத்தின் தலைவரான ஜோ மியர்சுக்கு "ஜாக்சன்" என்று தன்னை அறிமுகப்படுத்திக் கொண்ட ஒருவரிடமிருந்து  தொலைபேசி அழைப்பு வந்தது, அடுத்த நாள் ஸ்டாம்ஃபோர்டு பிரிட்ஜ் கால்பந்து மைதானத்தில் ஒரு பொட்டலம் வைக்கப்படும் என்றார். அவ்வாறை அங்கு வைக்கப்பட்டு எடுக்கப்பட்ட பொட்டலத்தில் கோப்பையை திருப்பி அளிக்க £15,000  தொகை வேண்டும் என்ற கடிதமும், கோப்பையின் மேல்புறம் பூசப்பட்டிருந்த பூச்சு உரிக்கபட்டு வைக்கப்பட்டிருந்தது. அந்தப் பொட்டலம் காவல்துறையிடம் ஒப்படைக்கப்பட்டது, அவர்கள் "ஜாக்சன்" என்பவரை சந்திக்க ஏற்பாடு செய்தனர். இருப்பினும், அந்தப் பொட்டலத்தை அனுப்பிய எட்வர்ட் பெட்ச்லி என்ற இயற்பெயர் கொண்ட மனிதரைக், கைது செய்தபோது, ​​தான் ஒரு இடைத்தரகர் என்றும், உண்மையான குற்றவாளி "தி போல்" என்று தான் அழைக்கும் ஒரு மனிதர் என்றும் அவர் கூறினார். பெட்ச்லி இறுதியில் மிரட்டிப் பணம் பறித்த குற்றத்திற்காக தண்டிக்கப்பட்டு, அவருக்கு இரண்டு ஆண்டுகள் சிறைத் தண்டனை விதிக்கப்பட்டது. இந்தத் திருட்டில்  வேறு யாரும் இதுவரை கண்டுபிடிக்கப்படவில்லை.

## மீட்பு
கோப்பை திருடப்பட்ட ஏழு நாட்களுக்குப் பிறகு மார்ச் 27 ஞாயிற்றுக்கிழமையன்று, தெற்கு இலண்டனின் அப்பர் நோர்வுட்டில் உள்ள பியூலா இல்லில் நிறுத்தப்பட்டிருந்த காரின் முன் சக்கரத்திற்கு அருகே செய்தித்தாளில் சுற்றப்பட்ட நிலையில் கோப்பை கிடந்தது. தேம்ஸ் ஆற்றில் படகோட்டியாகப் பணிபுரிந்த டேவிட் கார்பெட் என்பவருடன் நடைப்பயிற்சி சென்றுகொண்டிருந்த அவரது நான்கு வயது பிக்கிள்ஸ் என்னும் நாய், அதைக் கண்டுபிடித்தது.   அந்தத் திருட்டில் சம்பந்தப்பட்டதாக கார்பெட் மீது கொஞ்ச காலத்திற்கு சந்தேகம் இருந்தது.  இங்கிலாந்து கோப்பையை வென்றபோது, பிக்கிள்ஸ் கொண்டாட்ட விருந்துக்கு அழைக்கப்பட்டது.

கார்பெட்டுக்கு வெகுமதியாக ஏறக்குறைய 5,000 பவுண்டுகள் (2023 ஆம் ஆண்டில் 118,000 பவுண்டுகளுக்குச் சமம்) வழங்கப்பட்டது. அவர் அந்தப் பணத்தைப் பயன்படுத்தி 1967 இல் சர்ரேயின் லிங்ஃபீல்டில் ஒரு வீட்டை வாங்கினார்.  பிக்கிள்சுக்கு தேசிய நாய் பாதுகாப்பு லீக்கின் வெள்ளிப் பதக்கம் வழங்கப்பட்டது. 

அசல் தங்கக் கோப்பையைப் பாதுகாப்பாக வைப்பதற்காக, கால்பந்து சங்கம் மட்ட உலோகத்தால் செய்யப்பட்ட ஒரு போலிக் கோப்பையை (விளம்பரப் பயன்பாட்டிற்காக) உருவாக்கியது.  அசல் கோப்பை 1970 ஃபிஃபா உலகக் கோப்பைக்குப் பிறகு பிரேசிலுக்கு நிரந்தரமாக வழங்கப்பட்டது, ஆனால் அது  1983 திசம்பரில் இரியோ டி செனீரோவில் உள்ள பிரேசிலிய கால்பந்து கூட்டமைப்பின் தலைமையகத்திலிருந்து திருடப்பட்டது, அதன் பிறகு அதை மீட்க முடியவில்லை. அதன் பிரதி கோப்பையை ஃபிஃபா 1997-ல் ஒரு ஏலத்தில் £254,000 இக்கு  வாங்கியது, அது  மான்செஸ்டரில் உள்ள தேசிய கால்பந்து அருங்காட்சியகத்தில் வைக்கப்பட்டுள்ளது.

## பிற்கால வாழ்க்கை
பிக்கிள்ஸ் 1966 ஆம் ஆண்டு வெளியான 'தி ஸ்பை வித் எ கோல்ட் நோஸ்' திரைப்படத்தில் எரிக் சைக்ஸ், ஜூன் விட்ஃபீல்டு ஆகியோருடன் இணைந்து நடித்தது.  இது *ப்ளூ பீட்டர்* உட்பட பல தொலைக்காட்சி நிகழ்ச்சிகளிலும் தோன்றியது. இது "ஆண்டின் சிறந்த நாய்" என்று அழைக்கப்பட்டு, செல்லப்பிராணி உணவு உற்பத்தியாளரான ஸ்பில்லர்ஸால் நிறுவனத்தால் ஒரு ஆண்டுக்கான இலவச உணவு வழங்கப்பட்டது. 

1967 ஆம் ஆண்டு, சர்ரேயில் உள்ள தன் உரிமையாளரின் புதிய வீட்டிற்கு அருகில் பிக்கிள்ஸ் ஒரு பூனையைத் துரத்திச் சென்றபோது, மரக்கிளையில் சிக்கிய அதன் கழுத்துப் பட்டையால் கழுத்து நெரிக்கப்பட்டு இறந்தது. அதன் பிறகு அதன் உரிமையாளரின் வீட்டுப் பின்புறத்தில் இருந்த தோட்டத்தில் அடக்கம் செய்யப்பட்டது.  மேலும் அதன் கழுத்துப்பட்டை மான்செஸ்டரில் உள்ள தேசிய கால்பந்து அருங்காட்சியகத்தில் காட்சிக்கு வைக்கப்பட்டுள்ளது.

## மேற்கோள்கள்

பகுப்பு:புகழ்பெற்ற நாய்கள்
பகுப்பு:Articles with 'species' microformats